د کندهار والي او د اماراتو سفیر په یوه چاودنه کې ټپيان شول
د رپوټونو له مخې د کندهار والي همایون عزیزي په دغه چاودنه کې برسیرن ټپي شوی دی.
د کندهار په ولایت کې امنیتي چارواکي وایي، چې نن ماښام څه باندې اوه بجې د کندهار د والي په میلمستون کې دوه چاودنې شوي چې له امله یې تر اوه تنو وژل شوي او د والي همایون عزیزي په ګډون ۱٨ تنه ټپیان شوي دي. په کندهار کې یوې امنیتي سرچینې د نوم د نه ښودلو پر شرط امریکا غږ ته وویل چې په ټپیانو کې په افغانستان کې د عربي متحده اماراتو سفیر هم شامل دی. امنیتي سرچینې همداشان وویل چې په ټپیانو کې د والي ویاند، د پخواني جمهور رئیس حامد کرزي د تره زوی هاشم خان کرزی او یو شمیر نور حکومتي مامورین هم ټپیان شوي دي. د رپوټونو له مخې ښاغلی عزیزي په دغه چاودنه کې برسیرن ټپي شوی دی. د پیښې ټیان روغتون ته انتقال شوي دي. امنیتي سرچینې همداشان ویلي دي چې دا چاودنې د ګاز د دوه ډبو د چاودلو له امله شوي، خو دا لا څرګنده نه ده چې ډبې د کوم تخریبي عمل په ترڅ کې چول شوي او که د تخنیکي ستونزو له امله یې چاودنه کړې ده. د رپوتونو له مخې په کابل کې د متحده عربي اماراتو سفیر د پیښې دمخه د کندهار د والي په دفتر کې و. تر اوسه کومې ډلې ددغه برید مسولیت نه دی اخیستی. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي